L'espai expositiu i experiencial del 080 Barcelona Fashion, Pop Up Gallery, es consolida i en aquesta edició compta amb una vintena de marques de moda i complements, que s'han instal·lat al pavelló de la Puríssima del Recinte Modernista de Sant Pau.
En aquest espai, que acull sessions dj, projecció d'audiovisuals, i presentacions, el públic podrà conèixer i adquirir articles de disseny i moda de diferents marques.
Entre les propostes estarà present una mostra de productes de 6 artesans d'Empremtes de Catalunya.
Empremtes de Catalunya de la Generalitat identifica i aposta per peces originals, artístiques i elaborades amb tècniques d'avantguarda que evoquen els valors del país, amb elements vinculats a l'art, la cultura, la història, la tradició, l'arquitectura i el paisatge.
El projecte actualment aplega un catàleg de 1200 peces artesanals caracteritzades tant per la seva creativitat, qualitat de disseny com per la tècnica empresa.
En aquesta edició de la Pop Up Gallery, Empremtes de Catalunya ha realitzat una selecció de sis artesans.
Es podrà veure i comprar peces de Miquel Barberà, joier Mestre Artesà, que realitza joies de gran caràcter, regides per la força dels minerals i amb un discurs al darrera que persegueix traslladar a llocs i sensacions desconegudes i preciosistes.
També es poden adquirir peces de la joiera Mestra Artesana, Gemma López.
Peces de gran sensibilitat que respecten la forma dels minerals, treballades amb materials nobles amb una gran subtilesa i elegància.
D'altra banda, i com a peça única, es pot trobar la bossa de mà KIDDO de Mireia Muntades, actual Premi Nacional d'Artesania al Talent Emergent.
KIDDO està elaborada amb cuir vegetal i conceptualitza el personatge de Beatrix Kiddo de la pel·lícula Kill Bill 1.
La seva forma pretén expressar l'agressivitat i el perill que representa el personatge, així com, la seva història de superació a través dels colors, el groc i el negre.
Aquesta bossa de mà tallada d'una sola peça incorpora de manera exquisida el volum, així com, el cosit a mà amb costura creuada invertida.
Empremtes de Catalunya també ha seleccionat per aquesta ocasió les peces tèxtils de l'artesana Montse Vilardosa.
Creacions que conviuen entre línies pures i materials de gran qualitat.
Els seus dissenys destaquen per la seva elegància i simplicitat.
Així mateix, l'escultora experimental Weiju Pan presenta a la POP Up Gallery una obra tèxtil inspirada en la muda de la pell.
En aquesta edició, l'artesà convidat és Raul Cabello Blanco.
Apassionat per la bellesa i la perfecció, les peces que presenta són una amalgama de sobrietat i modernitat, articles treballats en pell de diferents textures i sota una mirada de contemporaneïtat.
Els productes d'Empremtes de Catalunya es poden trobar a la botiga online www.bcncrafts.com, i a la botiga del centre d'Artesania Catalunya (Banys Nous, 11), i també a les botigues de Barcelona Turisme, Museu Nacional d'Art de Catalunya i Museu de la Xocolata, entre d'altres.
El projecte Empremtes de Catalunya va néixer el 2006, a partir d'un estudi encarregat per la Generalitat sobre els signes d'identitat catalans, on es van identificar més d'un centenar d'icones que van servir de punt de base per a les Empremtes.
Des d'Artesania Catalunya del CCAM es treballa a través d'aquest projecte amb l'objectiu de presentar un producte fet artesanalment a Catalunya, que expliqui el país a la persona que el visita, i també per aquell català que viatja fora i vol dur un regal, i alhora és una aposta per facilitar una via de comercialització per als artesans.